आज ही के दिन हत्या हुई और भारत बना अंग्रेजों का गुलाम
Mir Jafar Successor Siraj ud-Daulah History Explained; Who was Nawab Siraj ud-Daulah of Bengal, what is his story, history, and how did he betray Mir Jafar? 2 जुलाई 1757। प्लासी की लड़ाई में हारने के बाद, बंगाल के नवाब सिराजुद्दौला एक धोखे के चलते मारे गए। जिसके बाद ईस्ट इंडिया कंपनी का एकछत्र राज हो गया। करीब 50 हजार सैनिक,
2 जुलाई 1757, प्लासी की लड़ाई में हार के बाद, बंगाल के नवाब सिराजुद्दौला एक धोखे के चलते मारे गए। जिसके बाद ईस्ट इंडिया कंपनी का भारत में एकछत्र राज हो गया। करीब 50 हजार सैनिक, 500 हाथी और 50 तोपों से लैस उनकी सेना, ईस्ट इंडिया कंपनी के करीब 3000 सैनिकों से हार गई थी। सिर्फ इस एक धोखे की बदौलत। उनको ये धोखा उनके ही प्रधान सेनापति मीर जाफर ने दिया। आज जानेंगे बंगाल के आखिरी स्वतंत्र शासक सिराजुद्दौला को मिले इस धोखे की कहानी….
बंगाल पर ईस्ट इंडिया कंपनी की नजर क्यों थी?
मुगलकालीन बंगाल सूबे में आधुनिक पश्चिम बंगाल, बांग्लादेश, बिहार और ओडिशा शामिल थे। इस सूबे की राजधानी मुर्शिदाबाद थी। तब मुर्शिदाबाद की चकाचौंध तत्कालीन लंदन शहर से भी ज्यादा थी।
इस शहर के बारे में ईस्ट इंडिया कंपनी के रॉबर्ट क्लाइव ने लिखा, ‘मुर्शिदाबाद लंदन जितना बड़ा, आबाद और समृद्ध शहर है। अंतर सिर्फ इतना ही है कि लंदन में जितनी दौलत एक अमीर आदमी के पास है उससे कहीं ज्यादा दौलत यहां अनेकों लोगों के पास है।’
दिल्ली में बैठे मुगल बादशाह फारुख सियार से शाही फरमान मिलने के बाद ब्रिटिश ईस्ट इंडिया कंपनी ने कलकत्ता के फोर्ट विलियम में अपना व्यापार शुरू किया। इस व्यापार के दम पर कंपनी यहां अपने कदम जमाने की कोशिश भी कर रही थी। इन सब गतिविधियों के बीच बंगाल के नवाब अलीवर्दी खान का निधन हो गया। वो तब 80 साल के थे।
23 साल के सिराजुद्दौला को मिला कांटों से भरा बंगाल का तख्त
अलीवर्दी खान ने अपने नाती सिराजुद्दौला को बंगाल के तख्त का उत्तराधिकारी घोषित किया था। सिराजुद्दौला सिर्फ 23 साल के थे, जब उन्हें बंगाल की कमान सौंपी गई। बंगाल के इस युवा नवाब के सामने कई चुनौतियां थीं।
उनके रिश्तेदार और दरबारी उनसे खफा थे। उनकी बड़ी मौसी घसीटी बेगम उन्हें पसंद नहीं करती थी। उनके अलावा नवाब अलीवर्दी खान की दूसरी बेटी मौमीना बेगम का बेटा शौकत जंग, नवाब बनने के ख्वाब देखता था। हालांकि सिराजुद्दौला, अलीवर्दी खान की पहली पसंद थे। इसी वजह से शौकत जंग भी उनसे नफरत करता था।
कंपनी और नवाब के खराब रिश्तों ने लिखी प्लासी की पटकथा
ईस्ट इंडिया कंपनी की हरकतें देखते हुए सिराजुद्दौला के नाना अलीवर्दी खान ने अपने निधन से पहले, उन्हें यूरोपीय व्यापारियों से सावधान रहने की सलाह दी थी।
इसके चलते नवाब कंपनी की गतिविधियों पर खास ध्यान देते थे। मुगल बादशाह ने कंपनी को बंगाल में व्यापार करने के कुछ विशेष अधिकार दिए थे, जिन्हें दस्तक कहा जाता था। नवाब इन अधिकारों के भी खिलाफ थे, क्योंकि इनके इस्तेमाल के लिए कंपनी उनके दरबारियों को घूस देकर काम चलाया करती थी।
इसके अलावा ईस्ट कंपनी सिराजुद्दौला से नाराज चल रहे मीर जाफर और दूसरे दरबारियों को भड़काने के भी लगातार प्रयास करती रही। बात यहीं नहीं रुकी, ईस्ट इंडिया कंपनी ने नवाब को नीचा दिखाने के लिए कलकत्ता में फोर्ट विलियम की किलाबन्दी मजबूत करने का काम शुरू कर दिया। इसके जवाब में नवाब ने कलकत्ता पर हमला बोल दिया। वहां के कासिम बाजार इलाके पर कब्जा करने के बाद नवाब की सेना ने फोर्ट विलियम पर अटैक किया।
नवाब की फौज ने 18X14 के छोटे तहखानों में 146 ब्रिटिश सैनिकों और उनके परिवारवालों को कैद भी कर लिया गया। जिसके चलते 43 लोगों की दम घुटने से मौत हो गई, ये घटना ब्लैक होल ट्रैजेडी के नाम से जानी जाती है।
तख्तापलट का षडयंत्र और प्लासी की लड़ाई 
मीर जाफर समेत कुछ मंत्रियों ने नवाब के शासन से नाराज होकर, बंगाल में तख्तापलट का फैसला किया। सिराजुद्दौला को तख्त से उखाड़ फेंकने की इस साजिश की जानकारी बंगाल में कंपनी के अधिकारी रॉबर्ट क्लाइव को दी गई।
मौके का फायदा उठाते हुए क्लाइव ने मीर जाफर का साथ देने का फैसला किया। दोनों के बीच सौदा हुआ कि मीर जाफर को बंगाल का नवाब बनाया जाएगा।
अपनी कार्रवाई की शुरुआत करते हुए, रॉबर्ट क्लाइव ने चंदरनगर पर हमले का आदेश दिया।
इससे गुस्साए नवाब ने ईस्ट इंडिया कंपनी से युद्ध करने का फैसला किया। भारत में कदम जमाने की कोशिश कर रहे फ्रांस ने इस मौके को देखते हुए नवाब की सेना का साथ देने की ठानी। उनके समर्थन से सिराजुद्दौला ने बंगाल में ईस्ट इंडिया कंपनी को खत्म करने का फैसला किया। दोनों सेनाओं का सामना प्लासी के मैदान पर हुआ।
जंग में मीर जाफर का धोखा
23 जून 1757, गुरुवार का दिन। प्लासी के मैदान पर गंगा नदी के किनारे नवाब की फौज और ईस्ट इंडिया कंपनी की सेना आमने सामने थी। करीब 50 हजार सैनिक, 500 हाथी और 50 तोपों से लैस सिराजुद्दौला की सेना ईस्ट इंडिया कंपनी के करीब 3000 सैनिकों और कुछ 12 तोपों के मुकाबले कई गुना बड़ी थी। कंपनी की सेना के सौदे के तहत मीर जाफर ने साजिश को अंजाम दिया।
अफगान और मराठाओं से हमले के खतरे का हवाला देते हुए जाफर ने नवाब को एक पूरी सेना नहीं उतारने की सलाह दी। इस सलाह को मानते हुए सिराजुद्दौला ने मीर मदान की अगुवाई में 8 से 10 हजार सैनिकों को लड़ने का हुक्म दिया। इस टुकड़ी के अटैक और फ्रेंच तोपों के हमलों से कंपनी के 27 जवान मारे गए।
इस बीच रॉबर्ट क्लाइव ने तय किया कि जैसे-तैसे दिन निकल जाने के बाद रात के समय नवाब पर हमले की योजना बनाई। इस बीच बहुत तेज बारिश होने लगी, मानसूनी इलाकों में युद्ध का अनुभव रखने वाले क्लाइव ने तुरंत गोला-बारूद को भीगने से बचाया। इस बीच मीर जाफर को सिराजुद्दौला की फौज के गोले-बारूद को बर्बाद करने का मौका मिल गया। ज्यादा तोपें होने के बाद नवाब कुछ न कर पाने की स्थिति में पड़ गए।
बारिश रुकते ही मीर मदान ने स्थिति समझे बिना ही हमला बोल दिया। क्लाइव के आदेश पर अंग्रेजी सेनाओं ने अपनी सारी तोपें, उसकी टुकड़ी की तरफ मोड़ दी। और ईस्ट इंडिया कंपनी की सेना नवाब की फौज पर कहर बनकर गिरी। इस लड़ाई में मीर मदान की मौत हो गई।
इसके बाद नवाब ने मीर जाफर से सलाह मांगते हुए आगे की योजना पूछी। मीर जाफर ने नवाब को पीछे हट जाने की सलाह दी। सिराजुद्दौला ने मीर जाफर की बात मानने का ब्लंडर कर दिया। लड़ाई के रोके जाने के बाद जब नवाब की फौज वापस लौटने लगी तब क्लाइव की सेना ने फिर अचानक हमला बोल दिया। इससे नवाब और उसकी सेना तितर-बितर होकर बौखला गई। क्लाइव ने लड़ाई जीत ली नवाब सिराजुद्दौला को भागना पड़ा।
लड़ाई हारने के बाद मैदान छोड़ भाग गए सिराजुद्दौला
एक ऊंट पर बैठकर सिराजुद्दौला जैसे तैसे मुर्शिदाबाद पहुंचे। मशहूर इतिहासकार सैयद गुलाम हुसैन खान ने इस किस्से को बताते हुए अपनी किताब में लिखा, ‘सिराजुद्दौला आम आदमियों के कपड़े पहनकर भागे थे। उनके साथ नजदीकी कुछ रिश्तेदार भी थे। करीब सुबह तीन बजे उन्होंने अपनी पत्नी लुत्फ-उन-निसा और कुछ करीबी लोगों को ढंकी हुई गाड़ियों में बैठाया, जितना सोना चांदी वो अपने साथ ले जा सकते थे, अपने साथ लिया और राजमहल छोड़ कर भाग गए।’
छिपते-छिपाते वो दो दिन के बाद सबको साथ लेकर जैसे तैसे पटना पहुंचे। मीर जाफर के बेटे मीरान ने सिराजुद्दौला को ढूंढने में कोई कसर नहीं छोड़ी थी। पटना के एक फकीर शाह दाना की मुखिबरी की वजह से सिराजुद्दौला के ठिकाने का पता मीर जाफर के सिपाहियों को लग गया। इसके बाद सिराजुद्दौला को हथियारबंद लोगों ने घेर लिया और पकड़ लिया।
2 जुलाई 1757 को उन्हें वापस मुर्शिदाबाद लाया गया, जहां मीर जाफर के बेटे ने उन्हें जान से मारने का हुक्म दिया। इसके बाद उनकी हत्या कर दी गई।
उनके शव को फांसी पर लटका दिया गया। जिस जगह सिराजुद्दौला की हत्या की गई उसे आज भी नमक हराम ड्योढ़ी के नाम से जाना जाता है। इसके बाद उनके मृत शरीर को हाथी पर चढ़ाकर मुर्शिदाबाद शहर में परेड कराई गई।
मीर जाफर यहीं नहीं रुका। इसके बाद उसने सिराजुद्दौला के परिवार की सभी महिलाओं की भी हत्या करवा दी। मीर जाफर को बंगाल का नवाब बनाया गया। सिराजुद्दौला के दिए इस धोखे की वजह से मीर जाफर को एक विश्वासघाती के तौर पर जाना जाता है।